Sosiale media, reputasie en die impak op ondernemings se inkomste | Maroela Media
Daar is hierdie week wyd berig dat sekere konsessiehouers van die Spur-restaurantgroep 'n beduidende afname in hul maandelikse inkomste gesien het ná 'n "Boikot Spur"-groep op Facebook begin is. Die groep het Afrikaners aangemoedig om weg te bly van die restaurantgroep en die groep se hoofbestuur gekap oor die manier waarop hulle 'n woedende woordewisseling tussen twee ouers van verskillende rasse hanteer het.
"Sosiale media gaan beslis oor verhoudings bou, daarom kan dit net soveel van 'n positiewe as negatiewe impak vir 'n onderneming hê. Die goue reël bly geld: al doen jy 'n duisend dinge reg, een negatiewe voorval kan jou reputasie ongelukkig heeltemal beskadig," het die sosiale media-kenner, Lesley-Anne Mallon, gesê. Sy is die eienaar van Think Social Media en het verskeie jare se bemarkingsondervinding.
"Dit gaan tyd en harde werk neem om daardie reputasie te herstel. Mense gaan ongelukkig nog oor 'n jaar of twee terugverwys na die hele Spur-voorval, net soos in die geval van die Ford Kugas wat vlamgevat het," het Mallon gesê.
"Sosiale media het dit beslis makliker as ooit vir verbruikers gemaak om te kla en dit is 'n daaglikse uitdaging vir handelsmerkbestuurders om hul kliëntedienskanale so te bestuur dat klagtes op die regte wyse hanteer word. As 'n mens egter na vorige oproepe op sosiale media kyk wat 'n handelsmerk wou boikot, het dit selde 'n beduidende langtermyn-impak op ondernemings se winste gehad," het Jacqui Mackway-Wilson, 'n digitale bemarkingskonsultant van Go Social SA, gesê.
Sy het verwys na die polities-gemotiveerde veldtog teen Woolworths wat klante gevra het om die winkelgroep te boikot omdat hulle Israeliese produkte invoer. Volgens 'n berig deur Chris Moerdyk op The Media Online is daar verskeie Facebook-inskrywings gedoen, getwiet en berig hieroor, maar die groep se winsmarge het nie noemenswaardig gedaal nie.
"Meer onlangs is 4 556 van Ford SA se Kuga-sportnutsvoertuie herroep nadat 45 van die voertuie se enjins vlamgevat het. Dit het die handelsmerk onder geweldige druk geplaas en verkope in Januarie het met 50% gedaal. Opnames onder verbruikers het ook getoon dat Suid-Afrikaners nou versigtig is om 'n Ford te koop, maar dit het hulle nie heeltemal afgeskrik nie. Ford is in Januarie vanjaar ook aangewys as een van die top-vyf beste passasiersmotorverkopers in Suid-Afrika.
"Dit mag wees dat verbruikers veel meer uitgesproke op sosiale media is oor hul griewe met sekere handelsmerke – en soms heeltemal geregverdig – maar die realiteit is dat daar talle ander faktore is wat hul besluite rondom aankope beïnvloed en dit speel dikwels 'n groter rol wanneer dit by verbruikers se aankope kom."
Mackway-Wilson meen as 'n verbruiker of klant steeds voel hulle kry waarde vir geld en 'n mededingende prys vir 'n produk of diens, sal 'n boikotveldtog nie maklik slaag nie. Sy meen die meeste verbruikers is ook 'n bietjie apaties as dit by 'n boikotveldtog kom, wat die sukses van so 'n veldtog op die langtermyn kan beïnvloed.
Mallon en Mackway-Wilson is dit eens dat 'n goeie krisisbestuurplan beslis 'n handelsmerk kan help om weer hul plek in die Suid-Afrikaanse mark te herwin.
Mackway-Wilson meen in die geval van Ford SA het die uiteindelike herroeping en uitgebreide dekkingsaanbod vir Kuga-eienaars die motormaatskappy se reputasie tot 'n mate herstel.
"Ek dink egter die feit dat Ford SA nie hul bemarkingstrategie aangepas het nie, en net bly adverteer het asof niks gebeur het nie, het hul reputasie tog wel skade berokken. Spur blyk 'n krisiskommunikasieplan te volg wat deurslaggewend kan wees. Hul bestuur is oop met hul kommunikasie en toeganklik vir die media – dit is beslis 'n voordeel. Die opslae rondom die hele Spur-voorval sal later afneem, maar dit beteken nie 'n voorval soos dié kan 'n maatskappy nie seermaak nie," het Mallon bygevoeg.
Ry die outeur na dese met 'n Fordjie van Mackway en eet gratis by die Spur?
Woolworths het nie geslaag nie omdat dit op 'n leuen gebaseer is en te veel na Isis geruik het in 'n land wat aanspraak maak daarop dat die meerderheid van die bevolking Christene is. Enige aap weet dat die Palestyne Israelse grondgebied beset wat in die Bybel bekend gestaan het as Juda en Samaria. Jy gaan nie leuens dryf met sukses op sosiale media nie. Onthou die lesse van Dawid en Goliat, mense kies Dawid altyd as Goliat hul boelie. Dit gaan n helse skoonmaakproses verg by Spur. Van bo tot onder overhaul. Dawid het bloed geruik, en Goliat se… Lees meer »
Spur moet dieper delf as die sg. rassevoorval en die sg boikot deur regse Afrikaners. Mense eet uit omdat hulle wil, waar hulle veilig voel en die kelners vertrou. Die saak oor "body fluids" oor kos is veel erger en ek is oortuig dat soortgelyke insidente daagliks oral gebeur-ons weet dit net nie. Tuiskos is gesonder en lekker.
Ons is amper 3 dekades kliente van Spur gewees.Ons en al ons familie is klaar met Spur ongeag watse bemarkings foefies hulle mee vorendag gaan kom.Dis VERBY.
Oor Ford kan ek net dit se: het my laaste een, 'n 3 liter XLE 30 jaar terug gery.Was 'n puik voertuig daardie tyd maar Ford kompeteer net nie met Korianse en Japanese produkte nie.Woolies vermy ons heeltemal.
Spur nooit ooit weer nie. En dit gaan nie eers oor die voorval tussen die twee mense nie dis meer 'n bekommernis oor wat met my kos in die kombuis gebeur…